নাইজেরিয়াতে ভয়াবহ হামলা! মৃত কমপক্ষে ৩০

ওয়েব ডেস্ক : নাইজেরিয়াতে (Nigeria) হত্যালীলা (Mass Killings)! বন্দুকবাজের হামলায় নিহত হলেন অন্তত ৩০ জন। নাইজেরিয়ার উত্তরে অবস্থিত নাইজার রাজ্যের কাসুওয়ান দাজি গ্রামে এই ভয়াবহ ঘটনাটি ঘটেছে বলে খবর। হত্যাকাণ্ডের পাশাপাশি একাধিক বাড়িতে আগুন লাগিয়ে দেওয়া হয় বলেও খবর।

জানা যাচ্ছে, কাসুওয়ান দাজি গ্রামে রবিবার বেশ কয়েকজন বন্দুধারী প্রবেশ করে। এর পরে সাধারণ মানুষকে লক্ষ্য করে একের পর এক গুলি চালাতে শুরু করে অভিযুক্তরা। তার জেরেই কমপক্ষে ৩০ জনের মৃত্যু হয়েছে বলে খবর। এর পাশাপাশি এখনও বেশকয়েকজন নিখোঁজ বলে জানা গিয়েছে।

আরও খবর : ভেনেজুয়েলার ঘটনা নিয়ে এবার সরব হলেন নিউইয়র্কের মেয়র!

এই ঘটনা নিয়ে নাইজেরিয়ার পুলিশের (Police) তরফে একটি বিবৃতি প্রকাশ করা হয়েছে। বলা হয়েছে, নিখোঁজদের ফিরিয়ে আনতে ব্যবস্থা নেওয়া হচ্ছে। নিরাপত্তা বজায় রাখতে এলাকায় সুরক্ষাকর্মী মোতায়েন করা হয়েছে। তবে স্থানীয়দের দাবি, এই হামলার সময় ঘটনাস্থলে কোনও নিরাপত্তা বাহিনী ছিল না। পুলিশের তরফে দাবি করা হয়েছে, হামলায় ৩০ জনের মৃত্যু হয়েছে। কিন্তু স্থানীয়দের দাবি, এই হামলায় আরও অনেকে প্রাণ হারিয়েছেন। সেই সংখ্যা ৩৭ বলে দাবি করা হয়েছে।

স্থানীয়দের দাবি, এই হত্যালীলার আগে বেশ কয়েকজন হামলাকারীকে গ্রামের আশেপাশে দেখা গিয়েছিল। উল্লেখ্য, নাইজেরিয়ার এই ঘটনা নতুন নয়। এর আগেও সেখানে একাধিক হত্যার ঘটনা ঘটেছে। অনেক অপহরণের খবরও পাওয়া গিয়েছে। ফলে এই সব এলাকায় নিরাপত্তা নিয়ে বড়সড় প্রশ্নচিহ্ন তুলে দিয়েছে।